Cwynodd Miss N am y gofal a’r driniaeth a gafodd ei mam, Mrs P, cyn, ac yn ystod, ei 4 diwrnod o ofal seibiant (a ariennir gan Fwrdd Iechyd Prifysgol Betsi Cadwaladr (“y Bwrdd Iechyd”)) mewn cartref nyrsio (“y Cartref Nyrsio”). Dywedodd Miss N fod cyflwr ei mam heb gael ei adnabod a bod hyn wedi arwain at goluddyn trydyllog a’i marwolaeth yn dilyn hynny.\nCanfu’r Ombwdsmon nad oedd y gwasanaeth Nyrsys Ardal (“y gwasanaeth Nyrsys Ardal”) a ymwelodd â Mrs P bob 6 wythnos/mis, yn cofnodi pob ymweliad cartref neu asesiad gofal (yn groes i’r canllawiau cyhoeddedig) nac ychwaith yn darparu asesiad nyrsio mwy diweddar i’r Cartref Nyrsio cyn cyfnod seibiant Mrs P. Roedd y rhain yn fethiannau gwasanaeth gan fod ansicrwydd ynghylch a ellid bod wedi cydnabod newidiadau yng ngweithrediad ei choluddyn yn gynt. Daeth yr Ombwdsmon i’r casgliad hefyd y dylai’r Cartref Nyrsio fod wedi ceisio ymweliad brys gan wasanaeth meddyg teulu lleol gan y nodwyd pryderon ynghylch gweithrediad coluddyn Mrs P yn fuan ar ôl iddi gyrraedd. Ni allai’r Ombwdsmon fod yn sicr y byddai’r cam hwn wedi newid y canlyniad. Fodd bynnag, roedd yr ansicrwydd yn anghyfiawnder i Mrs P a Miss N. Dyfarnodd yr Ombwdsmon ei fod yn ategu cwyn Miss N.\nArgymhellodd yr Ombwdsmon y dylai’r Bwrdd Iechyd ymddiheuro i Miss N a thalu iawndal o £750 i adlewyrchu ei ganfyddiadau. Argymhellodd hefyd y dylai’r Bwrdd Iechyd rannu ei ganfyddiadau gyda staff perthnasol, gan gynnwys y Cartref Nyrsio, ac y dylai’r gwasanaeth DN adolygu ei ddull presennol o asesu gofal/cynllunio gofal/asesu pledren a’r coluddyn a sut mae’n rhannu’r wybodaeth hon gyda gofalwyr cartref i sicrhau dull cydgysylltiedig o weithredu. Cytunodd y Bwrdd Iechyd i roi’r argymhellion ar waith.


Hafan>Aelodau'r Senedd>Cod Ymddygiad ar gyfer Aelodau’r Senedd>Adran 2.3: Rheolau a Chanllawiau ar Ddefnyddio Adnoddau'r Senedd\nSection 2.3 - Rheolau a Chanllawiau ar Ddefnyddio Adnoddau'r Senedd\nDiweddarwyd: Mai 2016\n1. Mae'r ddogfen hon, sy'n gymwys o 6 Mai 2016, yn amlinellu'r rheolau a'r canllawiau i Aelodau'r Senedd ar ddefnyddio adnoddau'r Senedd.\n2. Mae Prif Weithredwr a Chlerc y Senedd Cenedlaethol wedi cymeradwyo'r wybodaeth yn rhinwedd ei rôl fel Prif Swyddog Cyfrifyddu Comisiwn y Senedd.\n3. Mae'r gair 'rhaid' yn y ddogfen hon yn dynodi rheol. Canllaw yw unrhyw eiriad arall yn y ddogfen hon.\n4. Mae 'adnoddau'r Senedd' yn golygu unrhyw gymorth y mae Comisiwn y Senedd yn ei roi i Aelodau'r Senedd. Gall y cymorth hwn fod ar ffurf adnoddau ariannol, adnoddau staff neu unrhyw fath arall o gymorth a ddarperir gan Gomisiwn y Senedd.\n5. Mae'r ddogfen hon yn nodi'r gwahanol reolau ar ddefnyddio adnoddau'r Senedd y mae'n rhaid i'r Aelodau gadw atynt. Yn arbennig, dylai'r Aelodau gyfeirio at y canlynol:\nPenderfyniad y Bwrdd Taliadau ar gyfer y Pumed Cynulliad ('y Penderfyniad');\nCod Ymddygiad ar gyfer Aelodau'r Senedd. Cyfeirir at y ddogfen hon ym mharagraff 10 o'r Cod Ymddygiad;\nRheolau Sefydlog Senedd Cymru.\n6. Mae'n rhaid i'r Aelodau sicrhau eu bod yn deall y ddogfen hon ac yn cydymffurfio â hi. Dylai Aelodau sy'n ansicr ynghylch a ydynt yn cael defnyddio adnoddau'r Senedd at ddiben penodol gael cadarnhad ysgrifenedig i ddechrau gan y Pennaeth Cymorth Busnes i'r Aelodau y ceir defnyddio adnoddau'r Senedd at y diben penodol.\n7. Mae'r Penderfyniad yn gosod nifer o egwyddorion ymddygiad sy'n sail i'r rheolau ar gyfer hawlio lwfansau. Mae'r egwyddorion yn berthnasol i unrhyw ddefnydd o adnoddau'r Senedd a ddarperir i'r Aelodau. Caiff yr Aelodau eu hannog yn gryf i ymgyfarwyddo â'r rhain a gweithredu'n unol â nhw. Yn yr un modd, mae'r Cod Ymddygiad ar gyfer Aelodau'r Senedd yn gosod safonau ymddygiad cyffredinol y mae'n rhaid i'r Aelodau eu hystyried wrth ddefnyddio adnoddau'r Senedd.\n8. Mae gan yr Aelodau gyfrifoldeb personol am yr holl dreuliau ac adnoddau a ddefnyddir yn eu henw. Felly, ni ddylent ond dirprwyo gwaith i staff ar ôl sicrhau bod gan y staff hynny ddealltwriaeth glir o gyfyngiadau'r awdurdod a roddir iddynt.\n9. Gellir cyfeirio cwynion ynghylch camddefnyddio adnoddau'r Senedd at y Comisiynydd Safonau.\n10. Bydd rheolau a chanllawiau eraill y mae Comisiwn y Senedd yn eu llunio o bryd i'w gilydd hefyd yn destun yr egwyddorion cymorth a nodir uchod.\n11. Mae rhagor o wybodaeth ar gael i'r Aelodau ynghylch ymddygiad a chofnodi buddiannau. Mae'r dogfennau a restrir isod yn cefnogi ac yn ategu'r ddogfen hon ynghylch defnyddio adnoddau'r Senedd:\nCanllawiau ar gofnodi cyflogaeth aelodau o'r teulu\nRheolau drafft ar gyfer grwpiau trawsbleidiol\nCanllawiau ar lobïo a mynediad i Aelodau\nCod Ymddygiad Staff Cymorth Aelodau'r Senedd\nRheolau Diogelwch a Defnydd TGCh Senedd Cymru\nCanllawiau ar archebu ystafelloedd\nY Gronfa Polisi, Ymchwil a Chyfathrebu\nMae adnoddau eraill ar gael i Aelodau’r Senedd a’u staff, ac fe’u ceir drwy gysylltu â thîm Cymorth Busnes i’r Aelodau\nDefnyddio adnoddau ar gyfer busnes y Senedd\n12. Mae'n rhaid i Aelodau'r Senedd ddefnyddio adnoddau'r Senedd ar gyfer eu gweithgareddau fel Aelodau yn unig, ac nid at unrhyw un o'r dibenion isod, sydd wedi'u gwahardd:\ncyfathrebu personol, busnes neu fasnachol;\ngweithgarwch plaid wleidyddol o unrhyw fath, er enghraifft codi arian i blaid wleidyddol, recriwtio aelodau plaid a threfnu a rhoi cyhoeddusrwydd i gyfarfodydd plaid wleidyddol; ac\nymgyrchu ar gyfer ethol neu ail-ethol ymgeiswyr penodol ar gyfer unrhyw rôl gyhoeddus (gan gynnwys yr Aelod dan sylw).\nDeunydd swyddfa ac adnoddau argraffu, copïo a phost\n13. Ni cheir defnyddio deunydd swyddfa nac adnoddau argraffu, copïo a phost a ddarperir gan Gomisiwn y Senedd ("Adnoddau Canolog") at y dibenion canlynol:\nnewyddlenni ac adroddiadau blynyddol;\ncardiau cyfarch a gohebiaeth debyg; neu\ngylchlythyron (gohebiaeth a anfonir mewn ffurf union debyg, neu bron union debyg, i nifer o gyfeiriadau).\n14. Fodd bynnag, ceir defnyddio Adnoddau Canolog ar gyfer cylchlythyron:\na anfonir mewn ymateb i geisiadau am ohebiaeth gan dderbynyddion cylchlythyron;\na anfonir at lofnodwyr deiseb a anfonir at yr Aelod (ond nid yw'r eithriad hwn yn berthnasol os yw'r Aelod yn ddeisebwr); a\nhysbysiadau ynghylch cymorthfeydd [Hysbysiad ynghylch cymhorthfa yw dogfen lle mai ei hunig ddiben yw hysbysu etholwyr am ble a phryd y cynhelir cymorthfeydd yr Aelod neu roi gwybod i'r cyhoedd ble i gael y wybodaeth hon. Nid yw'r ffaith bod dogfen o ddisgrifiad arall (e.e. newyddlen) hefyd yn cynnwys gwybodaeth o'r fath yn golygu bod y ddogfen yn hysbysiad ynghylch cymhorthfa].\n15. Gall yr Aelodau ddefnyddio eu Lwfans Costau Swyddfa i dalu cost deunydd swyddfa, argraffu, copïau a phostio am eitemau lle na cheir defnyddio Adnoddau Canolog (fel y rhestrir ym mharagraff 13), ond sydd ar gyfer eu gweithgareddau fel Aelodau'r Senedd. Gellir hysbysebu hysbysiadau ynghylch cymorthfeydd a thalu'r costau o'r Lwfans Costau Swyddfa.\n16. Mae'n rhaid i Aelodau sy'n defnyddio adnoddau'r Senedd ar gyfer cyhoeddiadau gydymffurfio â Chynllun Ieithoedd Swyddogol Comisiwn y Senedd.\nGwefannau a chyfryngau cymdeithasol yr Aelodau\n17. Ni cheir ond defnyddio gwefannau Aelodau'r Senedd sy'n cael eu sefydlu neu'u cynnal gan ddefnyddio adnoddau'r Senedd ar gyfer gweithgareddau sy'n berthnasol i rôl Aelod o'r Senedd. Bydd angen bod yn ofalus i osgoi rhoi'r argraff mai bwriad cynnwys gwefan Aelod neu grŵp, a gefnogir gan adnoddau'r Senedd, yw cefnogi etholiad ymgeisydd (neu ymgeiswyr) o blaid wleidyddol benodol. Mae gwybodaeth am gynnwys gohebiaeth i'w gweld ym mharagraffau 31-38.\n18. Ni ystyrir bod y gweithredoedd canlynol, yn eu hunain, yn torri'r gwaharddiad ar gynnwys plaid wleidyddol:\nGwefan yn nodi bod yr Aelod yn aelod o blaid wleidyddol neu'r wefan yn dangos logo plaid yr Aelod hwnnw.\nLincs ar y wefan i un neu fwy o wefannau (ar wahân) ac arnynt gynnwys plaid wleidyddol. Mae'n rhaid i'r wefan nodi'n glir bod y lincs yn mynd i wefannau nad yw'r Aelod yn gyfrifol amdanynt ac nad ydynt yn cael eu hariannu drwy adnoddau'r Senedd.\n19. Yr Aelodau sy'n gyfrifol am sicrhau nad yw unrhyw newidiadau yn y dyfodol i blatfformau cyfryngau cymdeithasol yn arwain at dorri'r rheolau hyn.\n20. Wrth ddefnyddio cyfryngau cymdeithasol, dylai'r Aelodau gofio, er nad ydynt yn defnyddio adnoddau'r Senedd, bod angen iddynt barhau i ddilyn y Cod Ymddygiad ar gyfer Aelodau'r Senedd a'r Rheolau Diogelwch a Defnydd TGCh. Yn yr un modd, mae'n rhaid i staff cymorth ddilyn y Cod Ymddygiad ar gyfer Staff Cymorth Aelodau'r Senedd a'r Rheolau Diogelwch a Defnydd TGCh.\nArchebu ystafelloedd ar ystad y Senedd\n21. Ni all Aelodau'r Senedd ond archebu ystafelloedd cyfarfod ar gyfer eu gweithgareddau fel Aelodau. Ni cheir archebu ystafelloedd cyfarfod at ddibenion plaid wleidyddol, hynny yw, ni cheir archebu ystafell yn bennaf neu'n sylweddol er mwyn hyrwyddo gwaith yr un blaid wleidyddol.\n22. Yr Aelod Senedd sy'n archebu'r ystafell (neu'r Aelod yr archebir ar ei ran) sy'n gyfrifol ac yn atebol am y ffordd y caiff ei defnyddio. Yn ogystal, rhaid i'r Aelod Senedd hwnnw (neu Aelod arall) fod yn bresennol yn y cyfarfod.\n23. Mae gwybodaeth am archebu ystafelloedd ar gyfer ymwelwyr allanol ar gael yma: Canllawiau ar archebu ystafelloedd [dogfen mewnol].\nNoddi digwyddiadau ar ystad y Senedd\n24, Mae'n rhaid i Aelodau sy'n noddi digwyddiadau ar ystad y Senedd ddilyn y rheolau a'r cyfrifoldebau sydd arnynt yn unol â'r polisi digwyddiadau a'r telerau a'r amodau cysylltiedig.\nFfilmio ar ystad y Senedd\n25. Rhaid bod gwaith y cyfryngau, fel ffilmio neu recordio, ar unrhyw ran o ystâd y Senedd, byth yn amharu ar y gweithgarwch yn y lle hwnnw nac yn atal mynediad gan ymwelwyr.\n26. Rhaid cael caniatâd ymlaen llaw gan y Llywydd, drwy gais i Swyddfa'r Cyfryngau, er mwyn ffilmio, tynnu ffotograffau neu recordio yn y Siambr, yr ystafelloedd pwyllgorau, orielau'r cyhoedd neu fannau cyfyngedig eraill.\n27. O ran cynnwys plaid wleidyddol, caniateir gwaith cyfryngau ym mannau cyhoeddus y Senedd ac yn swyddfeydd yr Aelodau. Fodd bynnag, ni chaniateir gwaith cyfryngau at y dibenion hyn mewn mannau cyfyngedig fel y Siambr neu ystafelloedd pwyllgora. Ni chaniateir ymgyrchu agored am bleidleisiau ar unrhyw ran o ystâd y Senedd.\n28. Yn ystod cyfnod etholiad y Senedd , pan fydd y Senedd wedi'i ddiddymu, ni chaniateir unrhyw waith cyfryngau ar ystad y Senedd gan blaid wleidyddol nac ymgeisydd unigol, nac er eu budd.\n29. Gall Swyddfa'r Cyfryngau roi mwy o gyngor a chyfarwyddyd [0300 200 6252].\nDefnyddio adnoddau'r Senedd yn ystod cyfnodau etholiad\n30. Mae'n rhaid i'r Aelodau gadw at y canllawiau sy'n cael eu cynhyrchu mewn perthynas ag etholiadau. Mae hyn yn cynnwys canllawiau ar y diddymiad yn ystod etholiadau'r Senedd a chanllawiau ar gyfer etholiadau lleol, Ewropeaidd neu'r DU.\n31. Daw'r adran ganlynol ar gynnwys gohebiaeth o Reolau a Chanllawiau'r Gronfa Polisi, Ymchwil a Chyfathrebu, fel y maent wedi'u gosod gan y Bwrdd Taliadau.\n32. Gall yr Aelodau ddefnyddio adnoddau'r Senedd i gyfathrebu â'u hetholwyr, ac yn arbennig:\na. cyfleu eu gwaith i'r cyhoedd;\nb. codi ymwybyddiaeth am eu gwaith;\nc. gwella tryloywder ac atebolrwydd; ac\nd. annog ymgysylltiad ag etholwyr.\n33. Rhaid i'r Aelodau beidio â defnyddio adnoddau'r Senedd at ddibenion gohebiaeth agored gan blaid wleidyddol (er enghraifft defnyddio adnoddau'r Senedd i ymgyrchu am bleidleisiau ar gyfer plaid wleidyddol).\n34. Rhaid i'r Aelodau arfer crebwyll bob amser i sicrhau y caiff adnoddau eu defnyddio'n briodol. Y prawf y mae'n rhaid i'r Aelodau ei gymhwyso, yn gyntaf, yw bod adnoddau'r Senedd yn cael eu defnyddio at y dibenion a ddangosir ym mharagraff 32 uchod; ac yn ail, nad yw hyn yn digwydd yn amlwg ar gyfer plaid wleidyddol.\n35. Rhaid i'r Aelodau ofyn ymlaen llaw am gyngor gan y tîm Cymorth Busnes i'r Aelodau ynghylch a fyddai'r ohebiaeth arfaethedig yn ddefnydd derbyniol o adnoddau'r Senedd . Bydd y tîm Cymorth Busnes i'r Aelodau yn rhoi cyngor priodol i'r Aelodau.\nEnghreifftiau o adnoddau y ceir eu defnyddio wrth gyfathrebu ag etholwyr (nid rhestr hollgynhwysfawr yw hon)\n36. Enghreifftiau yw'r canlynol o sut gellir defnyddio adnoddau i hyrwyddo cyfathrebu ac ymgysylltu lleol er mwyn:\ndatblygu adnoddau sy'n creu cysylltiadau rhwng cyfrifoldebau a phwerau'r Senedd, materion lleol a gweithgarwch yr Aelod;\nhelpu i ddatblygu newyddlen broffesiynol;\nllunio newyddlenni rheolaidd;\ncreu arolygon etholwyr neu gynnal grwpiau gwrando gydag etholwyr er mwyn cymryd safbwyntiau ar faterion lleol pwysig;\ndatblygu adnoddau sy'n meithrin cysylltiadau rhwng y Senedd a sefydliadau democrataidd eraill, e.e. creu cysylltiadau a chodi ymwybyddiaeth am y gwahaniaethau rhwng gwaith cynghorwyr lleol, Aelodau Seneddol lleol, Aelodau ac Aelodau o Senedd Ewrop;\ncreu fideos gwybodaeth i'r cyhoedd am waith Aelod unigol - y gwaith rwy'n ei wneud, sut i gysylltu â mi, sut gallaf i helpu, ble allwch chi fy nghanfod, ar beth ydw i'n gweithio etc.;\ndatblygu gwefannau proffesiynol sy'n integreiddio â phlatfformau cyfryngau cymdeithasol; a\nEnghreifftiau o gynnwys arferol wrth ddefnyddio adnoddau'r Senedd er mwyn cyfathrebu ag etholwyr (nid rhestr hollgynhwysfawr yw hon)\n37. Rhestr yw hon o gynnwys a fyddai'n briodol wrth ymgysylltu ag etholwyr gan ddefnyddio adnoddau'r Senedd:\ndatganiadau neu wybodaeth am waith yr Aelod;\nerthyglau yn hyrwyddo gweithgarwch yn yr etholaeth;\ngwybodaeth yn tynnu sylw at gynlluniau llywodraeth sy'n cynnig manteision penodol i'r etholaeth/etholwyr, gan gynnwys pwyntiau cyswllt, e.e. canolfannau gwaith;\ngwybodaeth am newidiadau i fuddiannau neu wybodaeth sydd fel arall yn uniongyrchol berthnasol i'w hetholwyr, a sut gallant gael cymorth a gwybodaeth bellach;\ndatganiadau am weithgarwch Llywodraeth Cymru neu Lywodraeth y DU, ond dim ond lle y mae'r Aelod yn cysylltu hyn yn uniongyrchol â'i etholaeth neu ei ranbarth, neu lle y gall ddangos bod gan etholwyr ddiddordeb arbennig yn y gweithgarwch hwn, neu bod angen iddynt wybod amdano;\neitemau ynghylch yr hyn y mae'r Aelodau wedi'i ddweud neu ei wneud yn y Senedd;\neitemau yn codi ymwybyddiaeth am faterion ac yn annog etholwyr i gyfrannu at ymgynghoriadau/arolygon;\nlogos bach ac anymwthgar, ochr yn ochr â logo'r Senedd.\n38. Cynnwys na fyddai yn cael ei ystyried yn briodol ac y dylid ei osgoi:\ndatganiadau ar gyfer plaid wleidyddol/ymgyrchu agored am bleidleisiau;\nhyrwyddo gweithgarwch plaid - e.e. gwybodaeth am gyfarfodydd plaid;\nlogos plaid amlwg a mawr;\ndatganiadau cyffredinol am weithgarwch llywodraeth ar draws Cymru (neu'r DU) heb gyfeirio at etholaeth na rhanbarth yr Aelod.


ARWEINYDD BRAND TUBE SGWÂR YN TSIEINA\nARWEINYDD DIWYDIANT TUB SQUARE CHINA\nRHAGLENNI AR GYFER DA CYHOEDDUS\nTUBE SQUARE & STEEL RECTANGULAR\nPIPE DUR ARBENNIG ARBENNIG\nTUBE / COIL DUR ARDAL\nPIPE LLINELL & OCTG\nGWARANTIAETH DEUNYDD RAW\nGwarant deunydd crai\nCydymffurfiad 100% â safonau\nGwasanaeth yn gyflym\nYmateb cyflym mewn 30 munud\npwy yw YuanTaiDeRun\nADEILADU HEN BRAND CANOLFAN BYD-EANG\nMae Tianjin Yuantai Derun Pipe Manufacturing Group Co, Ltd., a sefydlwyd ym mis Mawrth 2002 ac a ddeilliodd o Tianjin Yuantai Industrial and Trading Co., Ltd, wedi'i leoli yn y ganolfan gweithgynhyrchu pibellau mwyaf - parth diwydiannol Daqiuzhuang yn Jinghai Tianjin sy'n agos at Priffordd Genedlaethol Tsieina 104 a 205 a dim ond 40 km ymhell i ffwrdd o Borthladd Tianjin Xingang. Mae'r lleoliad daearyddol rhagorol yn cefnogi'r cyfleustra i gludiant mewndirol ac allanol.\nAdeiladwyd YuanTaiDeRun yn 2002\n500 o wneuthurwyr\n500 gweithgynhyrchydd gorau Tsieina\n5 miliwn o dunelli\nMae ei allu cynhyrchu yn fwy na 5 miliwn o dunelli\nMae ein grŵp yn cynhyrchu gwahanol fathau o bibell ddur, ystod eang o gymwysiadau, sicrhau ansawdd, ansawdd yn gyntaf\nCyflenwr tiwbiau dur sgwâr 2 fodfedd id\nMeintiau Tiwb Sgwâr Carbon Du\nTiwb sgwâr dur carbon ASTM A36 wedi'i rolio'n boeth\nTrwch Du MS-Sgwâr-Trwch - 3-6mm\nMS-Square-Pibell-Trwch - 3-6mm\nAdran Hollow ERW o China\nAdrannau gwag strwythurol YuantaiDerun\nPibell Hollow MS Haearn\n20 mlynedd o brofiad gweithgynhyrchu pibellau dur\nUn o ddrafftwyr y safon genedlaethol\nY mentrau gweithgynhyrchu tiwb sgwâr a hirsgwar mwyaf\nYn ogystal â'r pencadlys yn Tianjin, mae yna lawer o is-gwmnïau a changhennau yn Tangshan a lleoedd eraill.\nFFATRI TANGSHAN YUANTAIDERUN\nFFATRI YUANTAIDERUN RHIF 4\nFFATRI YUANTAIDERUN RHIF 3\nDIWYDIANT A MASNACH YUANTAI\nADEILAD PENNAETH GRWP YUANTAI DERUN\nMae Pont Hong Kong Zhuhai Macao yn brosiect pont a thwnnel sy'n cysylltu Hong Kong, Zhuhai a Macao yn Tsieina. Mae wedi'i leoli yn ardal môr Lingdingyang yn Aber Afon Perlog yn Nhalaith Guangdong. Dyma ran cylch deheuol y wibffordd gylch yn rhanbarth Pearl River Delta.\nStadiwm Nyth Adar\nMae'r Stadiwm Genedlaethol (Bird's Nest) wedi'i leoli yn ne ardal ganolog Parc Olympaidd Beijing. Dyma brif stadiwm Gemau Olympaidd Beijing 2008. Mae'n cynnwys ardal o 20.4 hectar a gall ddal 91000 o wylwyr. Ar ôl y Gemau Olympaidd, mae wedi dod yn adeilad chwaraeon nodedig a threftadaeth Olympaidd yn Beijing.\nMae'r Ganolfan Nofio Genedlaethol, a elwir hefyd yn "Ciwb Dŵr" a "chiwb iâ", wedi'i leoli ym Mharc Olympaidd Beijing. Dyma'r prif natatoriwm a adeiladwyd gan Beijing ar gyfer Gemau Olympaidd yr Haf 2008 ac un o adeiladau nodedig Gemau Olympaidd Beijing 2008\nMaes Awyr HK\nMae maes awyr Hong Kong, a leolir yn Chek Lap Kok, Ynys Lantau, Hong Kong, China, 34 cilomedr i ffwrdd o'r ardal drefol, yn faes awyr sifil rhyngwladol 4f. Mae'n un o'r meysydd awyr prysuraf yn y byd. Mae mwy na 100 o gwmnïau hedfan yn gweithredu yma, gan ddod yn bumed yng nghyfaint traffig teithwyr ac yn gyntaf mewn cyfaint cludo nwyddau am 18 mlynedd yn olynol\nMae Theatr Fawr Genedlaethol Tsieina yn un o "Sixteen sights of Beijing" newydd. Mae wedi'i leoli yng ngorllewin Sgwâr Tiananmen ac i'r gorllewin o Neuadd Fawr y bobl yng nghanol Beijing. Mae'n cynnwys y prif adeilad, y coridor tanddwr, y maes parcio tanddaearol, y llyn artiffisial a'r man gwyrdd ar yr ochrau gogleddol a deheuol.\nWedi'i adeiladu ar fwy nag 11 miliwn metr sgwâr o dir o ansawdd uchel, mae gan fila Dubai ystod eang o dirwedd a gerddi, sidewalks troellog ac ardaloedd cyhoeddus helaeth. Dadeni yng nghanol y ddinas, mae blociau ystâd bryniau Dubai wedi'u cynllunio'n gain i amgylchynu cwrs golff pencampwriaeth 18 twll\nMae Maes Awyr Rhyngwladol Kuwait yn faes awyr wedi'i leoli yn Farwaniya, Kuwait, 15.5 km (9.6 milltir) i'r de o Ddinas Kuwait, sy'n cwmpasu ardal o 37.7 cilomedr sgwâr (14.6 milltir sgwâr). Mae'n ganolbwynt i gwmnïau hedfan Al Jazeera a Kuwait.\nTwr CITIC Beijing, a elwir hefyd yn Zhongguo Zun, yw adeilad pencadlys China CITIC Group. Mae wedi'i leoli ym mloc z15, ardal graidd yr ardal fusnes ganolog. Gyda chyfanswm uchder o 528 metr, 108 llawr uwchben y ddaear a 7 llawr o dan y ddaear, gall ddarparu ar gyfer 12000 o bobl i weithio, gyda chyfanswm arwynebedd adeiladu o 437000 metr sgwâr. Mae'r ymddangosiad pensaernïol wedi'i ddylunio i ddynwared y llong ddefodol hynafol "Zun". Y tu mewn, mae lifft lifft cyntaf y byd gydag uchder o fwy na 500 metr, sy'n cael ei raddio fel "deg adeilad cyfoes gorau Tsieina".\nADEILAD GOOGLE SINGAPORE\nHon fydd trydydd canolfan ddata'r cawr technoleg yn Singapore a bydd wedi'i lleoli yn Jurong West ychydig i lawr y ffordd o'i ddau adeilad arall.\nMae Ystâd Hills Hills yn un o ddatblygiadau newydd mwyaf ysblennydd Dubai. Wedi'i leoli rhwng dwy brif dramwyfa Ffordd Al Khail a Mohammed Bin Zayed Road, mae Ystâd Bryniau Dubai yn ddatblygiad preswyl a ffordd o fyw helaeth sy'n cynnwys filas, fflatiau isel a threfi tref. Dyma'r cam cyntaf ym mhrosiect enfawr Mohammed Bin Rashid City, sydd, yn briodol, wedi ennill moniker 'dinas o fewn dinas' oherwydd cwmpas mawreddog y datblygiad.\nMae prifddinas weinyddol newydd yr Aifft wedi'i lleoli 45km i'r dwyrain o Cairo ar y ffordd i borthladd Dinas Suez. Mae'r prosiect i fod i gynnig miloedd o swyddi ac ysgogi'r economi. Pan fydd wedi'i gwblhau, disgwylir i'r cyfalaf newydd ddarparu ar gyfer poblogaeth o 5 miliwn o bobl sy'n datrys y mater tagfeydd cronig yn y brifddinas gyfredol Cairo. Isod mae llinell amser prosiect cyfalaf gweinyddol newydd yr Aifft a'r cyfan sydd angen i chi ei wybod am y prosiect o'r dechrau i'r dyddiad presennol.\nTY GWYRDD EGYPT\nMae'r prosiect mega o dai gwydr a weithredwyd gan lywodraeth yr Aifft yn gam ansoddol yn hanes amaethyddiaeth yn y wlad gan y bydd yn chwarae rhan fawr wrth sicrhau diogelwch bwyd i'r wlad Arabaidd fwyaf poblog, meddai arbenigwyr o'r Aifft.\nGyda chanolfan dechnoleg, ymchwil a datblygu gref\nRydym yn Ymddiried\nGwarant Ansawdd 90 diwrnod ar ôl i'r nwyddau gyrraedd\nRydym yn Arbenigol\n20 mlynedd o brofiad mewn gweithgynhyrchu pibellau dur ar raddfa fawr\nByddwn yn cael dyfynbris cyflym am ddim i chi ac yn amserlennu'ch swydd ar y diwrnod a'r amser sy'n gweithio orau i chi.\nCofrestrwch ar gyfer ein cylchlythyr i gael y wybodaeth ddiweddaraf am ein hyrwyddiadau, gostyngiadau, gwerthiannau a chynigion arbennig.\nAmdanom ni Newyddion Cysylltwch â Cwestiynau Cyffredin Prosiect Privacy Notice


BBC - Dim sedd i John Dixon\nDiweddarwyd: Dydd Mawrth, 5 Gorffennaf 2011, 17:19 GMT 18:19 UK\nNi fydd John Dixon yn cael cymryd ei sedd yn y Senedd\nFydd y Democratiaid Rhyddfrydol ddim yn ceisio adfer John Dixon i sedd Canol De Cymru yn y Cynulliad yn dilyn adroddiad y Comisiynydd Safonau.\nCafodd Mr Dixon ei ddiarddel o'r Cynulliad am fod yn aelod o'r Cyngor Gofal adeg ei etholiad fis Mai - sefydliad sydd wedi ei wahardd i aelodau Cynulliad.\nRoedd aelodau'r Cynulliad i fod i bleidleisio p'un ai i'w adfer i'r Cynulliad ai peidio ddydd Mercher.\nOnd dywed adroddiad y Comisiynydd Safonau - Gerard Elias - bod dyletswydd ar Mr Dixon i wirio a oedd yn aelod o sefydliad gwaharddedig a wnaeth e ddim.\nYn dilyn hynny mae ei blaid wedi cyhoeddi na fyddan nhw'n ceisio ei adfer i'r Cynulliad.\nMaen nhw'n parhau i geisio adfer Aled Roberts i'r Cynulliad.\nRoedd yr adrodiad yn dweud fod amgylchiadau Aled Roberts yn gwbl wahanol\nCafodd Mr Roberts ei ddiarddel am fod yn aelod o'r Tribiwnlys Prisio, ond mae adroddiad Mr Elias yn dweud yn ddiamwys bod Mr Roberts wedi gwneud popeth oedd yn ddisgwyliedig ohono i sicrhau ei fod yn gymwys i sefyll ond bod y wybodaeth a gafodd wedi bod yn wallus.\n"Mae adroddiad Elias yn ymdrin â'r ddau achos yn wahanol, gan fod yr amgylchiadau yn wahanol iawn," meddai Kirsty Williams AC, arweinydd y Democratiaid Rhyddfrydol.\n"Mae'n dweud ei fod yn gweld fod Aled Roberts wedi gwneud popeth y gellid bod wedi disgwyl iddo yn rhesymol ei wneud wrth sicrhau nad oedd wedi'i anghymhwyso rhag cael ei enwebu neu ei ethol yn Aelod o'r Cynulliad Cenedlaethol.\n"Mae Gerard Elias hefyd yn delio â'r ffaith i'r arweiniad gafodd Aled Roberts trwy gyfrwng y Gymraeg fod yn anghywir ac yn dweud bod 'hawl ganddo i dybio y byddai'r fersiwn Gymraeg yn adlewyrchu'r fersiwn Saesneg ar bob adeg ac ym mhob agwedd'.\n"Rydw i'n croesawu datganiad y Comisiwn Etholiadol sydd wedi cydnabod eu camgymeriad ac wedi ymddiheuro.\n"Mae hi'n amlwg bod y mater yma o bwysigrwydd aruthrol i ddyfodol cydraddoldeb yr iaith Gymraeg, i enw da'r Cynulliad ac i ddatganoli Cymreig.\n"Fe fydda i'n gwneud popeth alla i i berswadio cydweithwyr y dylai Aled Roberts gael ei le haeddiannol yn y Cynulliad."\nMae disgwyl y bydd Eluned Parrott yn cymryd ei lle yn y Senedd yn hytrach na John Dixon\nOnd mae Ms Williams yn derbyn bod sefyllfa Mr Dixon yn wahanol am fod adroddiad Mr Elias yn casglu y dylai fod wedi gwirio a oedd yn aelod o sefydliad gwaharddedig.\nMae hi eisoes wedi derbyn bod bai ar y Democratiaid Rhyddfrydol am y methiant.\n"Gan fod adroddiad Gerard Elias yn ei gwneud hi'n glir bod y cyfrifoldeb i wirio'r gorchymyn gyda John Dixon, dydw i ddim yn credu bod unrhyw debygrwydd o berswadio aelodau'r Cynulliad i anwybyddu'r datgymhwyso.\n"Gyda chalon drom, mae'r Democratiaid Rhyddfrydol, gyda chytundeb John, wedi penderfynu tynnu'n ôl y cais i adfer John Dixon.\n"Mae hi'n drasiedi bersonol iddo fe ac rwy'n dyheu i'r sefyllfa fod yn wahanol - ond alla i ddim newid y ffeithiau ddim mwy nag y galla i newid barn aelodau Cynulliad."\nFel yr ail ar restr ranbarthol y Democratiaid Rhyddfrydol yng Nghanol De Cymru, Eluned Parrott fydd yn cymryd sedd John Dixon.\nDywedodd Mr Dixon ar wefan Twitter na fyddai'n trafod y mater tan ar ôl y bleidlais ar ddyfodol Mr Roberts.


Golwg ar y llwyddiannau – a’r siom – mwyaf ar yr Oval – Golwg360\nGolwg ar y llwyddiannau – a’r siom – mwyaf ar yr Oval\nRoedd Morgannwg yn ddi-guro mewn gemau ugain pelawd yng nghartref Surrey cyn y tymor diwethaf\nMae’n deg dweud bod yr Oval wedi bod yn un o hoff gaeau tîm criced Morgannwg yn y gystadleuaeth ugain pelawd dros y blynyddoedd diwethaf.\nPe na bai’r tymor wedi’i ohirio yn sgil y coronafeirws, i’r cae hwnnw y byddai’r sir Gymreig wedi bod yn teithio heno (nos Iau, Mehefin 25).\nBydden nhw wedi bod yn ceisio gwneud yn iawn am chwalfa’r tymor diwethaf.\nDechreuodd y gêm yn dda i’r sir Gymreig, wrth i Marchant de Lange ac Andrew Salter gipio pedair wiced yr un, gyda Surrey yn cael eu bowlio allan am 141 mewn ugain pelawd gyfan.\nOnd yr un hen stori oedd hi o ran y batio, gyda dim ond Fakhar Zaman, y batiwr tramor o Bacistan, a Chris Cooke yn cael sgôr ffigurau dwbwl.\nColled yn erbyn y llif\nRoedd y golled honno’n fwy o sioc yng nghyd-destun y gemau a fu yn y gorffennol, gyda Morgannwg wedi mynd yno â record 100% mewn gemau ugain pelawd.\nAc roedd rhai o’r buddugoliaethau hynny’n swmpus hefyd.\nBuddugoliaeth o bedair wiced gawson nhw yn 2018, wrth gwrso nod o 194 yn llwyddiannus, er i Nic Maddison osod y seiliau i’r Saeson gyda batiad o 70. Tarodd Kiran Carlson, y batiwr ifanc o Gaerdydd, 58 gyda chyfraniadau o 46 heb fod allan gan seren y gêm, Graham Wagg, a 43 gan Craig Meschede.\nYn 2017, Aneurin Donald oedd catalydd y fuddugoliaeth gyda sgôr o 76 allan o 181-6, a Marchant de Lange yn cipio tair wiced wrth i Surrey lwyddo i gyrraedd 175-7 yn unig wrth gwrso.\nY tymor hwnnw, aeth Morgannwg yn eu blaenau i gyrraedd Diwrnod y Ffeinals yn Edgbaston, cyn colli yn y rownd gyn-derfynol.\nYr Iseldirwr Timm van der Gugten oedd yn ei chanol hi yn 2016, wrth gipio pedair wiced am 14 wrth i’r Saeson gael eu bowlio allan am 93, a’r nod yn un hawdd i Forgannwg, oedd wedi ennill o wyth wiced.\nOnd y fuddugoliaeth fwyaf ohonyn nhw i gyd oedd honno yn 2015, wrth i Colin Ingram daro 91 allan o gyfanswm o 240-3, sgôr gorau erioed Morgannwg mewn gêm ugain pelawd.\nRoedd cyfraniadau Jacques Rudolph (62) a Chris Cooke (46 heb fod allan) hefyd yn hollbwysig, cyn i’r troellwr llaw chwith Dean Cosker gipio pedair wiced am 30 wrth i Surrey gael eu bowlio allan am 215.\ngan Rhian Williams, 25 Mehefin


S4C Ffeithiol - Aur Paralympaidd Aled Davies\nAur Paralympaidd Aled Davies\nGwylio Aur Paralympaidd Aled Davies ar Clic\nPortread o Bencampwr Paralympaidd\nFe gafodd bywyd athletwr ifanc o Gymru, Aled Siôn Davies ei drawsnewid o fewn ychydig oriau yn ystod Gemau Paralympaidd Llundain wrth iddo droi'n seren fyd-eang. Bydd y rhaglen Aur Paralympaidd Aled Davies ar S4C nos Iau, 27 Medi yn bortread o'r athletwr Paralympaidd a afaelodd yn nychymyg miliynau o wylwyr wrth ennill yr Aur yng nghystadleuaeth y ddisgen yn y Stadiwm Olympaidd ddechrau Medi.\nBydd Aled, sy'n wreiddiol o Ben-y-bont ar Ogwr ond nawr yn byw yng Nghaerdydd, yn sicr o gael ei gofio am ei ddathliadau brwdfrydig ar ôl ennill yn ei Gemau Paralympaidd cyntaf wrth daflu'r ddisgen 46.14 metr.\nOnd fel y gwelwn yn y rhaglen, roedd y fedal aur hon, a'r efydd a gafodd yng nghystadleuaeth y taflu pwysau ychydig o ddyddiau yn gynt, yn ganlyniad blynyddoedd o ymarfer caled, penderfyniad haearnaidd, yn ogystal â gallu naturiol.\nFe gafodd Aled ei eni ag anabledd difrifol i'w goes dde sy'n cyfyngu ar faint mae'n gallu symud, wedi arwain at golli esgyrn ac yn golygu nad yw'r cyhyrau a'r gewynnau wedi tyfu'n iawn yn y goes.\nBu'r gyfres Y Ras i Lundain ar S4C yn gynharach eleni yn dilyn paratoadau Aled ar gyfer y Gemau Paralympaidd, ynghyd â pharatoadau nifer o athletwyr eraill Cymru ar gyfer y Gemau Olympaidd a Pharalympaidd yn Llundain.\nBu camerâu cwmni cynhyrchu Boomerang+ yn dilyn Aled dros gyfnod o 18 mis, wrth iddo wella o anaf difrifol i'w ben-glin.\nRoedd y myfyriwr Rheolaeth Chwaraeon ym Mhrifysgol Fetropolitan Caerdydd eisoes wedi ennill medal arian yn y ddisgen ym Mhencampwriaethau Athletau'r Byd y llynedd. Roedd yn amlwg bod ganddo obaith gwirioneddol o ennill medal yn y Gemau Paralympaidd.\nMae'r rhaglen hon yn edrych yn ôl ar ei baratoadau, y profiad o gystadlu ac ennill yn Llundain. Gwelwn hefyd y dathliadau ar ôl y Gemau a oedd yn cynnwys parêd enillwyr yn Llundain a Chaerdydd, a'i uchelgais i gystadlu dros Gymru yng Ngemau'r Gymanwlad Glasgow 2014. Mae'n cynnwys cyfweliadau gydag Aled, ei hyfforddwr Anthony Hughes, ei deulu a'i ffrindiau.\nMeddai'r uwch gynhyrchydd Matthew Tune, "Rydym wedi rhannu siwrnai fythgofiadwy gydag Aled dros y ddwy flynedd ddiwetha'. Mae wedi bod yn bleser i gael cwmni rhywun sydd wedi aros mor bositif hyd yn oed pan oedd yn wynebu rhwystrau."\nMeddai Aled Davies, "Mae wedi bod yn brofiad anhygoel. Dwi mor ddiolchgar am yr holl gefnogaeth dwi wedi ei chael. Ennill yr Aur oedd profiad mwyaf fy mywyd. Pwy sy'n dweud na allwn wireddu'n breuddwydion?"


Hebreaid 6 (BCN) - Bible Society\nHebreaid 6 BCN\n1Am hynny, gadewch inni ymadael â'r athrawiaeth elfennol am Grist, a mynd ymlaen at y tyfiant llawn. Ni ddylem eilwaith osod y sylfaen, sef edifeirwch am weithredoedd meirwon, a ffydd yn Nuw, 2dysgeidiaeth am olchiadau6:2 Neu, fedyddiadau., arddodiad dwylo, atgyfodiad y meirw, a'r Farn dragwyddol. 3A mynd ymlaen a wnawn, os caniatâ Duw. 4Oherwydd y rhai a oleuwyd unwaith, ac a brofodd o'r rhodd nefol, ac a fu'n gyfrannog o'r Ysbryd Glân, 5ac a brofodd ddaioni gair Duw a nerthoedd yr oes i ddod— 6os yw'r rhain wedyn wedi syrthio ymaith, y mae'n amhosibl eu hadfer i edifeirwch, gan eu bod i'w niwed eu hunain yn croeshoelio6:6 Neu, yn ailgroeshoelio. Mab Duw, ac yn ei wneud yn waradwydd. 7Oherwydd y mae'r ddaear, sy'n llyncu'r glaw sy'n disgyn arni'n fynych, ac sy'n dwyn cnydau addas i'r rhai y mae'n cael ei thrin er eu mwyn, yn derbyn ei chyfran o fendith Duw. 8Ond os yw'n dwyn drain ac ysgall, y mae'n ddiwerth ac yn agos i felltith, a'i diwedd fydd ei llosgi.\n9Er ein bod yn siarad fel hyn, yr ydym yn argyhoeddedig, gyfeillion annwyl, fod pethau gwell yn eich aros chwi, pethau sy'n perthyn i iachawdwriaeth. 10Oherwydd nid yw Duw yn anghyfiawn; nid anghofia eich gwaith, a'r cariad tuag at ei enw yr ydych wedi ei amlygu drwy weini i'r saint, ac yn dal ati i weini. 11Ond ein dyhead yw i bob un ohonoch ddangos yr un eiddgarwch ynglŷn â sicrwydd eich gobaith hyd y diwedd. 12Yr ydym am ichwi beidio â bod yn ddiog, ond yn efelychwyr y rhai sydd drwy ffydd ac amynedd yn etifeddu'r addewidion.\n13Pan roddodd Duw, felly, addewid i Abraham, gan nad oedd ganddo neb mwy i dyngu wrtho, fe dyngodd wrtho'i hun 14gan ddweud: “Yn wir, bendithiaf di, ac yn ddiau, amlhaf di.” 15Ac felly, wedi disgwyl yn amyneddgar, fe gafodd yr hyn a addawyd. 16Oherwydd wrth un mwy y bydd pobl yn tyngu; ac y mae llw yn rhoi gwarant sydd yn derfyn ar bob dadl rhyngddynt. 17Felly, pan ewyllysiodd Duw brofi'n llwyrach i etifeddion yr addewid mor ddigyfnewid yw ei fwriad, fe roddodd warant drwy lw, 18er mwyn i ddau beth digyfnewid, dau beth yr oedd yn amhosibl i Dduw fod yn gelwyddog ynddynt, beri i ni sydd wedi ffoi am noddfa dderbyn symbyliad cryf i ymaflyd yn y gobaith a osodwyd o'n blaen. 19Y mae'r gobaith hwn gennym fel angor i'n bywyd, un diogel a chadarn, ac un sy'n mynd trwodd i'r tu mewn i'r llen, 20lle y mae Iesu wedi mynd, yn rhagredegydd ar ein rhan, wedi ei wneud yn archoffeiriad am byth, yn ôl urdd Melchisedec.


Llwybrau - Pobl - Hanesion - Mae Christmas yn dod!\n18 Rhagfyr 2019 | Gan Steffan Job\nDwi’n eistedd ar y soffa gyda photel o cherry coke yn fy llaw o flaen y telly yn edrych ar ‘I’m a celebrity get me out of here!’ – mae’n rhaglen crazy.\nDwi ddim yn siarad am beth mae’n rhaid i’r celebrities ei wneud ar y rhaglen (er fod hynna yn ddigon gwallgof!) – dwi’n siarad am y celebrities eu hunain! Dwi methu’n lân a deall pam bod celebrities mor bwysig i ni heddiw yng Nghymru. Tydi o ddim fel bod y rhan fwyaf o celebs yn gwneud gwaith pwysig iawn ydio?\nOnd roedd adeg yng Nghymru pan roedd pethe yn wahanol iawn. Pe byddech chi wedi byw yn Ne Cymru tua 200 o flynyddoedd yn ôl mae’n bur debyg y byddech chi wedi clywed pobl yn siarad am celeb gwahanol iawn i’n celebs ni heddiw. Y frawddeg fyddech chi’n ei glywed ar ochr y stryd fydde ‘Ma Christmas yn dod!’ – ac nid sôn am Nadolig oedden nhw – ond sôn am ddyn. Ac nid jest dyn arferol… ond pregethwr… o Ogledd Cymru…. gydag un llygad… a’i enw oedd Christmas Evans! Dwi ddim am roi gwers hanes i chi (da chi’n cael digon o’r rheini yn ysgol siŵr o fod), ond dwi yn mynd i sôn ychydig am y boi yma, achos dwi’n meddwl galle ni wneud efo mwy o bobl fel Christmas heddiw.\nPwy oedd e?\nDoes neb yn cael gwobr am ddyfalu pryd ganwyd Christmas Evans, ar Ragfyr 25, 1766 mewn lle o’r enw Esgair Wen yn ymyl Llandysul. Roedd ei dad yn grudd, ond bu farw pan oedd Christmas yn ifanc, gan adael y teulu mewn tlodi mawr. Dyma pryd y daeth ei ewythr, James Lewis, at ei fam gan gynnig lle i Christmas ar ei fferm, ac felly aeth Christmas at ei ewythr. Roedd James Lewis yn ddyn ofnadwy, oedd yn camdrin Christmas yn fawr.\nAr ôl chwe blynedd o fyw gyda’i ewythr gadawodd Christmas gan fynd i weithio fel gwas fferm. Erbyn hyn roedd yn un deg saith oed ac yn gymeriad caled nad oedd yn gallu darllen nac ysgrifennu. Ond yn rhyfeddol iawn daeth Christmas yn Gristion trwy glywed gweinidog yn ei ardal yn pregethu am Iesu Grist, ac o’r cyfnod yna ‘mlaen roedd ei fywyd wedi newid yn llwyr. Fe ddechreuodd gael gwersi ysgrifennu a darllen ac ymroi i ddysgu am Dduw. Roedd ei fywyd wedi newid gymaint, ac yn ôl yr hanes, dyna pam y collodd ei lygad drwy i griw o’i hen ffrindiau ymosod arno a’i guro. Ar ôl peth amser fe symudodd i Ben Llŷn yn y Gogledd a gweithio fel rhywun oedd yn rhannu neges Iesu gydag eraill.\nBeth wnaeth e?\nDyn tlawd oedd Christmas ar hyd ei oes. Bu’n gweithio fel gweinidog mewn nifer o lefydd drwy Gymru gan gynnwys Sir Fôn, Caerffili, Caerdydd a Chaernarfon. Yr un peth sy’n sefyll allan amdano yw lle bynnag byddai’n mynd i bregethu, byddai llawer o bobl yn dod i wrando arno, a llawer o bobl yn dod yn Gristnogion. Roedd Duw yn defnyddio Christmas Evans i fendithio Cymru, ac roedd pobl yn rhyfeddu wrth ei glywed yn pregethu. Pan oedd yn weinidog yn y Gogledd fe âi ar deithiau pregethu, yn aml yn cerdded i dde Cymru i gasglu arian ar gyfer capeli tlawd y Gogledd. Roedd yn treulio llawer o amser yn gweddïo ac yn aml byddai’n gorfod stopio wrth deithio i weddïo am nifer o oriau (mae hanes amdano yn gweddïo am dair awr mewn cae y tu allan i Ddolgellau, gan ei fod yn gwybod ei fod wedi pellhau oddi wrth Dduw). Doedd Christmas ddim yn berffaith o bell ffordd, ac er bod Duw yn ei ddefnyddio roedd yn mynd drwy gyfnodau anodd yn ei fywyd lle’r oedd yn colli golwg ar beth oedd yn bwysig yn y ffydd Gristnogol. Ond trwy’r cyfan fe ddefnyddiodd Duw e, mewn ffordd ryfeddol iawn.\nBeth fedrwn ddysgu ganddo fe?\nRoedd Christmas yn celebrity go iawn – roedd Cymru gyfan yn gwybod amdano, ond nid dyna oedd yn bwysig iddo. Roedd yn caru Duw ac roedd am ddweud wrth bobl am Iesu Grist. Nid oedd wedi cael bywyd hawdd o gwbwl, ac eto fe dreuliodd ei holl fywyd yn ymroi i wneud yr hyn oedd Duw am iddo ei wneud. Mae yna bobl heddiw yn y nefoedd oherwydd bod Christmas Evans wedi dweud wrthyn nhw am Iesu Grist a Duw wedi eu hachub. Mae ei fywyd yn dangos i ni sut i fyw fel Cristion. Mae’n golygu rhoi pob dim i Dduw a byw er ei fwyn ef gan ddibynnu arno.\nMae’n hawdd i ni golli golwg ar beth ydi bywyd go iawn yn ein cymdeithas ni heddiw; nid ceisio sylw i ni ein hunain yw’r ffordd ymlaen. Rhaid i ni fyw i wasanaethu Duw a phobl eraill – dyna wnaeth Christmas Evans, a dyna mae Duw yn dy alw di i wneud!\nbywyd y Cristion Christmas Evans Hanes


Archaeoleg – Nevern Castle\nNodwyd safle presennol Castell Nanhyfer (SN 082 401) gan Richard Colt Hoare yn 1802 fel ‘Castell Llanhyfer’; capwt (sedd arglwydd a chanolfan weinyddol) 12fed ganrif barwniaeth Cemais, ac ymwelodd Gerallt Gymro â’r safle yn 1188. Ar ôl yr Ail Ryfel Byd, fe wnaeth David Cathcart King, archeolegydd y castell, a Clifford Perks ailddarganfod ac arolygu’r safle, gan ddisgrifio’i hanes a chynhyrchu cynllun nodweddiadol ddibynadwy o’r gwrthgloddiau sydd wedi goroesi (King a Perks, 1950-51) [Archaeologica Cambrensis Vol CI 1951 pp155-160]. Cofrestrwyd y safle fel Heneb yn 1948, ac fe’i gaffaelwyd gan Gyngor Cymuned Nanhyfer yn 1980 i’w warchod fel amwynder i bobl Nanhyfer. Fe wnaeth ymdrechion pobl leol ac, yn fwy diweddar, waith Awdurdod Parc Cenedlaethol Arfordir Penfro, gyda chefnogaeth Cadw, helpu i reoli llystyfiant a chadw’r safle ar agor i ymwelwyr.\nFfosydd a gloddiwyd yng Nghastell Nanhyfer\nrhwng 2008 a 2018\nMae castell Nanhyfer o ddiddordeb penodol i archeolegwyr oherwydd iddo gael ei adeiladu a’i feddiannu yn y 12fed ganrif yn unig ac, o ganlyniad, mae posibilrwydd ei fod yn cynnwys tystiolaeth o’r ffurfiau cynharaf o adeiladu cestyll yng Nghymru.\nYchydig o wybodaeth newydd am yr olion sy’n bresennol ar y safle a ddarparwyd gan yr arolwg magnetomedr a thopograffig a gynhaliwyd yn 2005 (Caple a Davies 2008), ac hefyd yr arolwg gwrthedd a gynhaliwyd yn 2007. O ganlyniad, cynhaliwyd cloddiad archwiliadol dros gyfnod o bythefnos gan Chris Caple a Will Davies yn 2008. Dangosodd hyn fod adeiladau cerrig sylweddol wedi goroesi a dyddodion meddiannaeth castell o ddiwedd y 12fed ganrif, yn ogystal â gwrthgloddiau’r castell pridd a phren cynnar o ddechrau’r 12fed ganrif.\nFfurfiwyd partneriaeth rhwng Cyngor Cymuned Nanhyfer, Awdurdod Parc Cenedlaethol Arfordir Penfro ac Adran Archaeoleg Prifysgol Durham yn 2009 i ymchwilio i Gastell Nanhyfer a datblygu’r safle fel amwynder lleol llawn gwybodaeth a heneb ymweliadol hynafol. Sicrhaodd y bartneriaeth hon, o dan arweiniad Phil Bennett a Chris Caple, gyllid gan Gynulliad Cymru a’r Undeb Ewropeaidd. Cefnogodd hyn gloddiadau archeolegol yn 2009 a 2010, yn ogystal â gwaith ymchwil, cofnodi a dadansoddi’r deunydd a gloddiwyd (2008-2010), ymweliadau addysgol i blant ysgol lleol, hysbysfyrddau gwybodaeth, gwefan a rhaglen gadwraeth ar gyfer dau dŵr mwyaf arwyddocaol y castell.\nErs 2011, mae’r gwaith cloddio ar y safle wedi parhau, gan wirfoddolwyr lleol a myfyrwyr archeoleg. Ar ddiwedd pob tymor cloddio, mae’r darganfyddiadau yn cael eu glanhau a’u cadw gan fyfyrwyr ym Mhrifysgol Durham, a chyhoeddwyd adroddiad cloddio interim manwl. Parhaodd y gwaith cloddio tan 2018, ac ar yr adeg honno dechreuwyd ysgrifennu manylion y safle i’w cyhoeddi. Mae’r holl adroddiadau interim (2008-2018) ar gael i’w lawrlwytho.\nDatgelwyd olion castell pridd a phren o ddechrau’r 12fed ganrif a chastell o garreg o ganol i ddiwedd y 12fed ganrif gan y cloddio. Fodd bynnag, roedd yr olion tameidiog hyn wedi cael eu difrodi’n ddrwg gan aredig diweddarach ac mae’r rhan fwyaf ohonynt wedi’u hail-gladdu i’w gwarchod.\nGwirfoddolwyr lleol yn cloddio’r Tŵr Sgwâr yn 2012\nDatblygaid y Castell


Enwi Marc fel cyflawnydd eithriadol yn seremoni wobrwyo genedlaethol – Cambrian Training\nEnwi Marc fel cyflawnydd eithriadol yn seremoni wobrwyo genedlaethol\nPosted on October 26, 2016 by Katy Godsell - Archif 2016\nMae rhaglen Twf Swyddi Cymru Llywodraeth Cymru wedi agor y drws i yrfa ddelfrydol yn gweithio gyda cheffylau i Marc Pugh sydd wedi casglu gwobr genedlaethol fawreddog am ei lwyddiant dysgu.\nEnillodd Marc, 20, o Lanfaredd, ger Llanfair-ym-Muallt, y Wobr Cyflawnydd Eithriadol yng Ngwobrau Prentisiaeth Cymru eleni, a gynhaliwyd yn Venue Cymru, Llandudno ar 20 Hydref.\nCynhaliwyd y seremoni wobrwyo yn Venue Cymru, Llandudno, a llwyddodd i ddwyn ynghyd y goreuon ymhlith dysgwyr, cyflogwyr a darparwyr hyfforddiant ar draws Cymru, sydd wedi rhagori wrth gyfrannu at ddatblygiad Hyfforddeiaethau Llywodraeth Cymru, Twf Swyddi Cymru a rhaglenni Prentisiaeth. Mae Llywodraeth Cymru yn ariannu’r Rhaglen Brentisiaeth gyda chymorth oddi wrth Gronfa Gymdeithasol Ewrop.\nCyrhaeddodd tri-deg-tri o sêr sy’n ddysgwyr, cyflogwyr a darparwyr dysgu sy’n ymwneud â darparu amrywiaeth o raglenni sgiliau llwyddiannus ledled Cymru y rhestr fer ar gyfer gwobrau mawreddog, a drefnwyd ar y cyd gan Lywodraeth Cymru a Ffederasiwn Hyfforddiant Cenedlaethol Cymru (NTfW). Mae Pearson CCC yn noddi’r gwobrau ac mae’r partner cyfryngau Media Wales yn eu cefnogi.\nMae Marc wedi helpu i ehangu’r busnes ers ymuno â thîm y cyfarwyddwr Nicky van Dijk yn Happy Horse Retirement Home yng Nghrai, ger Aberhonddu lle mae wedi cael dyrchafiad i reolwr cynorthwyol yr iard.\nMae ganddo gymaint o ymrwymiad i’r cwmni, sy’n darparu hafan i berchnogion ymddeol eu hannwyl geffylau, y gwnaeth daith ddwyffordd 72 milltir ar Ddydd Nadolig a Dydd Calan i fonitro a nyrsio ceffylau sâl.\nRecriwtiodd y cwmni Marc i ddatblygu’r busnes, sydd wedi tyfu 20 y cant mewn tair blynedd. Bu’n berchen ar geffylau ers yn bump oed, cyflawnodd Ddiploma estynedig mewn Rheolaeth Ceffylau gyda rhagoriaeth ar gampws Walford Coleg Gogledd Swydd Amwythig cyn cychwyn ei yrfa.\nAr ôl cyflawni Prentisiaeth Sylfaen mewn Reidio a Gofal Ceffylau a Chymhwyster Reidio a Diogelwch Ffordd Cymdeithas Ceffylau Prydain, cafodd Marc ei gadw a’i ddyrchafu pan ddaeth ei raglen Twf Swyddi Cymru i ben.\nMae wedi symud ymlaen i Brentisiaeth mewn Reidio a Gofal Ceffylau trwy Raglen Recriwtiaid Newydd Llywodraeth Cymru, wedi cyflawni cymhwyster cam tri Cymdeithas Ceffylau Prydain ac yn ceisio dod yn hyfforddwr reidio cymwys. Cwmni Hyfforddiant Cambrian yw ei ddarparwr dysgu.\n“Roedd cael fy nghynnwys ar y rhestr fer ar gyfer y rownd derfynol yn gyflawniad mawr a doeddwn i ddim yn disgwyl ennill,” meddai Marc, sydd ag enw da am aros yn ddigyffro mewn argyfwng. Rwyf wedi cyflawni nodau nid oeddwn yn meddwl y gallwn eu cyflawni erioed ac wedi profi i mi fy hun a’m rhieni fy mod yn canolbwyntio ar fy nyfodol.\n“Buaswn yn argymell rhaglen Twf Swyddi Cymru i bawb. Ar ôl gadael y coleg, es i allan a dod o hyd i swydd ac yn ffodus roeddwn eisoes yn adnabod Nicky van Dijk. Dydw i heb edrych yn ôl ers hynny. Bellach rwy’n gobeithio cyflawni cymhwyster cam pedwar Cymdeithas Ceffylau Prydain a bydd hynny’n agor mwy o ddrysau i mi.”\nLlongyfarchodd Gweinidog Cymru dros Sgiliau a Gwyddoniaeth, Julie James, Marc a’r enillwyr eraill a’r rheiny sydd wedi cyrraedd rhestr fer y rownd derfynol. “Rydym yn falch i fod yn darparu nifer o raglenni hyfforddiant galwedigaethol llwyddiannus yng Nghymru â chyfraddau llwyddiant ar gyfer prentisiaethau yng Nghymru’n aros ymhell yn uwch nag 80 y cant”, meddai hi.\n“Mae datblygu pobl ifanc medrus yn hanfodol i’n heconomi. Mae gennym ddysgwyr gwirioneddol eithriadol yma yng Nghymru ac mae Gwobrau Prentisiaethau Cymru yn darparu llwyfan perffaith i ni ddathlu eu cyflawniadau a’u gwaith caled. Mae’r cyflogwyr a’r darparwyr hyfforddiant yr un mor bwysig, gan fynd cam yn ychwanegol i gefnogi eu dysgwyr.”\nI gael gwybodaeth bellach, cysylltwch â Duncan Foulkes ar Ffôn: 01686 650818 neu 07779 785451 neu e-bost: duncan.foulkes@btinternet.com neu Karen Smith, rheolwr marchnata a chyfathrebu NTfW, ar Ffôn: 02920 495861.\nMarc Pugh gyda’i wobr.\nAp wedi’i lansio i hyrwyddo Cymraeg\nRyseitiau: Dewch i goginio ar gyfer Diwrnod y Tadau!\n5 Awgrym Da i’ch helpu chi i lenwi’ch swydd wag\nRysáit: Rysáit Byrgyr Cig Eidion Cartref


Roane County, Gorllewin Virginia - Wicipedia\nRoane County, Gorllewin Virginia\nSpencer, Gorllewin Virginia\n11 Mawrth 1856\nWirt County, Calhoun County, Clay County, Jackson County, Kanawha County\nSir yn nhalaith Gorllewin Virginia, Virginia, Unol Daleithiau America yw Roane County. Cafodd ei henwi ar ôl Spencer Roane. Sefydlwyd Roane County, Gorllewin Virginia ym 1856 a sedd weinyddol y sir (a elwir weithiau'n 'dref sirol' neu'n 'brifddinas y sir') yw Spencer, Gorllewin Virginia.\nMae ganddi arwynebedd o 1,253 cilometr sgwâr. Allan o'r arwynebedd hwn, y canran o ffurfiau dyfrol, megis llynnoedd ac afonydd, yw 0.03% . Ar ei huchaf, mae'n 309 metr yn uwch na lefel y môr. Yn ôl cyfrifiad y wlad, poblogaeth y sir yw: 14,656 (1 Gorffennaf 2013). Mewn cymhariaeth, yn 2016 roedd poblogaeth Caerdydd yn 361,462 a Rhyl tua 26,000.\nMae'n ffinio gyda Wirt County, Calhoun County, Clay County, Jackson County, Kanawha County.\nMae gan y sir yma boblogaeth o tua 14,656 (1 Gorffennaf 2013). Dyma rai o'r dinasoedd, trefi neu gymunedau mwyaf poblog y sir:\nSpencer, Gorllewin Virginia 2322 3.301993\nReedy 182 0.503932\nWedi dod o "https://cy.wikipedia.org/w/index.php?title=Roane_County,_Gorllewin_Virginia&oldid=10831208"\nNewidiwyd y dudalen hon ddiwethaf ar 31 Ionawr 2021, am 10:08.


BlogMenai.com: February 2017\nRhywbeth sydd wedi ei fethu gan cyfryngau Prydeinig (ond nid rhai Iwerddon) ydi'r stori fach ryfedd yma.\nYn ei hanfod yr hyn sydd yn y stori ydi bod y DUP - prif blaid unoliaethol Gogledd Iwerddon - wedi cyfrannu swm anferthol - £435k i'r ymgyrch i adael Ewrop.\nCafodd y pres ei wario yn hwyr yn ystod yr ymgyrch. Fel rheol mae'r DUP gyda meddylfryd blwyfol iawn ac mae'n gweithredu ar lefel hollol leol. Fodd bynnag yn yr achos yma cafodd y pres ei wario - ymysg pethau eraill - ar hysbyseb anferth yn y Metro - papur sy'n cael ei ddarllen yn eang iawn ar dir mawr y DU - lle nad oes gan y DUP unrhyw ASau a lle nad ydynt yn sefyll mewn etholiadau. Yn wir cafodd i bron i'r cwbl o'r pres ei wario y tu allan i Ogledd Iwerddon.\nYmddengys i grwp o gefnogwyr cyfoethog Brexit (o bosibl cyn lleied ag un cefnogwr) roi'r pres i'r blaid unoliaethol. Y rheswm mae'n debyg ydi bod yr ymgychoedd i adael Ewrop wedi hen wario yr hyn roedd ganddynt hawl i'w wario yng Nghymru, Lloegr a'r Alban, ond bod hawl gan y DUP i wario o hyd.\nA beth ydi ffynhonnell wreiddiol yr arian? Wel y tebygrwydd ydi bod cysylltiad efo Saudi Arabia.\nRwan mae yna nifer o gwestiynau wedi eu codi eisoes am ariannu'r ymgyrch Gadael - mae yna ymchwiliadau i drefniadau ariannu'r ddwy ymgyrch ar hyn o bryd.\nOnd mae'r stori hefyd yn codi un neu ddau o bwyntiau diddorol.\nYn gyntaf mae'n ymddangos bod y DUP wedi caniatau iddynt eu hunain gael eu defnyddio i alluogi i rywbeth ddigwydd sy'n groes i ddymuniadau pobl Gogledd Iwerddon a sy'n debygol o beri niwed economaidd sylweddol i 'r dalaith. Mae'n debyg y bydd yna bris i'w dalu am hynny wythnos nesaf.\nYn ail mi fydd y cysylltiad Saudi Arabia yn anghyfforddus i rai o'n cyfeillion Islamoffobaidd. Ymddengys bod y wlad Islamaidd mwyaf anrhyddfrydig yn ystyried Brexit fel rhywbeth cadarnhaol o'u safbwynt nhw.\nMae 'Fake News' yn derm sydd wedi dod yn gyfarwydd iawn yn ddiweddar - yn arbennig felly yn sgil ethol Donald Trump. Cafwyd enghraifft eithaf da yn ddiweddar pan aeth ati i honni bod ymysodiad terfysgol newydd ddigwydd yn Sweden oherwydd ei fod wedi gweld rhyw stori neu 'i gilydd am Sweden y noson cynt ar Fox News. Roedd Donald eisiau cael dweud bod ymysodiad terfysgol wedi digwydd yn Sweden cymaint nes bod stori anghysylltiedig a therfysgaeth wedi cael ei throi yn stori felly yn ei feddwl. Mae'n debyg mai rhywbeth felly sydd wedi digwydd efo Donald Trump Cymru, sef Gwilym Owen.\nYn y golofn 'Plaid Cymru Bad' ddiweddaraf mae Golwg yn gadael iddo gyhoeddi pob pethefnos mae'n mynd trwy ei bethau yn ol ei arfer cyn gorffen efo'r honiad cwbl anhygoel bod hanner miliwn o gwynion ffon wedi eu gwneud i Gyngor Gwynedd' y llynedd, a bod 145,000 o'r rheiny wedi mynd ar goll. Rwan mae hwn yn ffigwr hynod, hynod anhebygol - a byddai unrhyw un sy'n hanner o gwmpas ei bethau yn gwybod hynny. 123,000 o drigolion sy'n byw yng Ngwynedd, ac mae'n debyg bod Gwilym yn credu bod pob dyn, dynes, plentyn a babi sy'n byw yn y sir yn cwyno ar gyfartaledd bedair neu bum gwaith am y cyngor pob blwyddyn ar y ffon yn unig.\nGan nad ydi Donald, sori Gwilym yn dweud o lle mae wedi cael y wybodaeth ryfeddol yma, mae'n debyg bod rhaid i ni geisio dyfalu. Yr unig beth diweddar y gallaf i ddod ar ei draws ydi papur a gyflwynwyd i un o bwyllgorau craffu Cyngor Gwynedd wythnos diwethaf yn edrych ar ansawdd yr ymateb i alwadau ffon i'r cyngor. Mae hwnnw'n nodi i tua 540,000 galwad gael eu gwneud i gyd efo'i gilydd y llynedd. Does yna ddim gair yn yr adroddiad i awgrymu mai cwynion ydi'r galwadau - jyst y galwadau mae'r cyngor yn eu cymryd ydyn nhw. Mae pob cyngor yn cymryd cannoedd o filoedd o alwadau pob blwyddyn. Yn ddiamau mae rhai o'r galwadau yn gwynion - ond gallwn fod yn eithaf sicr mai cyfran bychan iawn o'r galwadau ydi 'r rheiny. Yn wir, os ydi rhywun eisiau cwyno mae'n llawer saffach ebostio neu 'sgwennu.\nMae'r golofn yma'n llwyddo i osod safonau is ac is mewn newyddiaduriaeth pob pethefnos erbyn hyn mae gen i ofn.\nMwy o gwestiynau - wedi eu gadael ar un o dudalennau sylwadau fy mlog y tro hwm:\nA thrydariad y diwrnod - bai Plaid Cymru ydi o bod aelodau Llafur yn cyd weithredu efo'r Dde eithafol rydach chi'n gweld.\nWel - a barnu oddi wrth y trydariad yma mae yna ymdrech wedi ei gwneud i gael hyd i bres i achub yr Egin er mwyn caniatau i S4C symud i'r lle.\nFelly mae yna ymgais yn cael ei gwneud i symud pres o'r gyllideb addysg - a gallwn gymryd yn ganiataol mai'r gyllideb addysg bellach ydi'r targed - byddai'n amhosibl cyfiawnhau cymryd pres o ysgolion a'i roi i Goleg y Drindod. O ystyried mai'r gweinidog perthnasol ydi Kirsty Williams - bydd Ken Skates yn gorfod rhoi uffern o ffeit i gael ei ddwylo ar ddima goch.\nFelly beth sydd ar ol? Wel, gellid mynd i'r arian sydd gan y llywodraeth wrth gefn wrth gwrs - ond mae yna wariant sylweddol wedi dod o'r fan honno yn ddiweddar iawn - i roi cymorth i'r Gwasanaeth Iechyd fynd i'r afael a phroblemau'r gaeaf. Y lle amlwg arall ydi gwariant ar yr iaith Gymraeg - ond byddai dod o hyd i'r £6m llawn yn mynd a thua chwarter y gyllideb flynyddol ar y Gymraeg. Byddai hynny'n gwbl, gwbl anerbyniol - yn ol panel sydd wedi ei greu i gynghori'r llywodraeth does yna ddim budd ieithyddol, addysgol na chymdeithasegol ynghlwm a'r cynllun.\nOni bai bod y peth mor ddifrifol byddai yna rhywbeth gogleisiol yn y syniad o wario lwmp o gyllideb y Gymraeg ar gynllun sydd o ddim budd i'r Gymraeg.\nMae'r holl sefyllfa yma'r tu hwnt i grediniaeth. Ymddengys bod Llywodraeth Cymru yn chwilio am bres i roi grant i gorff sydd - yn ol tystiolaeth S4C i'r Pwyllgor Dethol Cymreig - efo'r adnoddau i lenwi'r bwlch ariannol beth bynnag. Pwrpas grant ydi caniatau i rhywbeth llesol na fyddai'n digwydd heb gymorth ariannol fynd rhagddo.\nTros y dyddiau nesaf byddaf yn ysgrifennu dau lythyr - un i Archwilydd Cyffredinol Lloegr (mae'r rhan fwyaf o gyllid y sianel yn cael ei ddarparu rhwng y Bib) yn gofyn iddo edrych ar sut mae S4C wedi delio efo'r symudiad i Gaerfyrddin - ac yn arbennig felly'r blaendal o £3m mewn rhent, a'r llall i Archwilydd Cyffredinol Cymru yn gofyn iddo edrych sut mae'r Drindod wedi rhoi eu cais at ei gilydd, ac ymateb Llywodraeth Cymru i'r cais am bres i lenwi bwlch ariannol yng nghynllun y Drindod.\nTudalen ydi'r isod o gofnodion o gyfarfod o Bartneriaeth Sir Gaerfyrddin ar Fai 2 2014. Mae'r eitem ar adleoli S4C yn ymwneud a'r fideo i gyflwyno cais y Drindod oedd wedi ei gyflwyno i S4C ychydig fisoedd ynghynt. Roedd Coleg y Drindod wedi clywed eu bod wedi derbyn y lleoliad yn ystod y Mis Mawrth blaenorol.\nYr hyn sy'n ddiddorol yma ydi bod y £3m yn cael ei ddisgrifio fel 'investment' ac nid fel rhent wedi ei dalu o flaen llaw. Rwan mae'n bosibl mai blerwch ar ran rhywun neu'i gilydd sy'n gyfrifol am hyn - ond mae'n amlwg bod taliad o £3m gan S4C yn rhan o'r cais a dderbyniodd S4C. Y cwestiwn sy'n codi ydi sut oedd Coleg y Drindod yn gwybod na fyddai gofyn i S4C am £3m yn cael ei weld fel rhywbeth nad oedd yn gost niwtral? Roedd niwtraliaeth o ran y gost yn amod cais llwyddiannus. Petai amheuaeth am hyn ni fyddai'r Coleg wedi ei gynnwys yn y cais - felly mae'n dilyn ei bod yn debygol iawn bod trafodaeth rhwng y sianel a'r coleg ynglyn a'r trefniadau ariannu wedi digwydd cyn i'r cais gael ei gyflwyno.\nAc mae yna gwestiwn arall yn codi wrth reswm - pam bod S4C a Choleg y Drindod yn credu bod grantiau o Ewrop ar gael pan nad oeddynt ar gael? Byddai dyn yn disgwyl y byddai'r ddau gorff wedi gwirio bod y cynllun yn addas ar gyfer grantiau cyn cyflwyno a derbyn y cais ad leoli. Efallai bod gwiriad felly wedi digwydd wrth gwrs ac mai'r ateb oedd yn wallus - ond mae'n fater sydd angen sylw.\nDwi'n hoff o Golwg 360 - a dwi hefyd yn cydymdeimlo efo 'r wefan - mae'n rhaid ei bod yn uffernol o anodd cynnal gwasanaeth newyddion dyddiol gydag adnoddau bychan iawn. Weithiau maent yn cael straeon da, ac weithiau maent yn cael rhai nad ydynt yn dda. Mae'r stori yma sydd ar frig eu tuadlen flaen ar hyn o bryd yn syrthio i 'r ail gategori mae gen i ofn. Mae'n esiampl wych o fethu prif bwynt stori.\nMae adleoli S4C a phloncio 'r Swyddfa Dreth yn Nhrefforest yn ddwy stori sydd yn gysylltiedig - ond nid yn y ffordd y byddai rhywun yn meddwl. Y prif linyn sy 'n cysylltu 'r ddwy stori ydi llywodraethiant - neu fethiant posibl mewn llywodraethiant. Mae'r llinyn datganoli sefydliadau 'n linyn cyswllt pwysig ond eilaidd.\nYn achos y Swyddfa Dreth mae Llywodraeth Cymru yn honni eu bod o blaid datganoli sefydliadau cyhoeddus i gwahanol rannau o Gymru - ond mae ei phrosesau mewnol yn gwneud hynny yn amhosibl. Mae hynny'n fethiant o ran llywodraethiant effeithiol.\nYn achos S4C mae'n ymddangos nad ydi'r sianel gyda'r prosesau priodol i sicrhau ei bod yn gweithredu mewn modd sydd yn unol a'i lles a'i budd ei hun mewn lle. Mae hynny hefyd yn fethiant o ran llywodraethiant effeithiol.\nDydi pethau ddim mor glir yn achos Coleg y Drindod - mae'n debygol y daw pethau 'n gliriach o fewn yr wythnosau os nad y dyddiau nesaf. Mae 'r cwestiwn llywodraethiant yma'n ymwneud a'r ffordd maent wedi mynd i 'r afael a dennu S4C i Gaerfyrddin. Dydi o ddim yn gwneud synnwyr i ofyn i lywodraeth y Cynulliad am grant yn dilyn gwrthod cais am grant o Ewrop pan mae 'n ymddangos bod S4C wedi cael ar ddeall bod yr adnoddau ar gael - grant o Ewrop neu beidio. Pwrpas grant ydi caniatau rhywbeth na fyddai'n digwydd yn absenoldeb y grant i ddigwydd. Dydi'r myrllwch o gwmpas honna ddim am ddiflanu mae gen i ofn.\nRwan dyna'r stori - problemau llywodraethiant oddi mewn i sefydliadau cyhoeddus yng Nghymru. Wrth ymyl hynny stori fach iawn ydi bod gwleidyddion Plaid Cymru yn anghytuno efo lleoliad S4C oherwydd eu bod yn edrych ar ol eu milltir sgwar eu hunain. Felly mae'r math o ddemocratiaeth sydd gennym ni yn gweithio. Dydi 'r cyfeiriad yn y stori at agosatrwydd Trefforest i etholaeth Leanne Wood yn y Rhondda ddim yn berthnasol - cododd fethiant Llywodraeth Cymru i ddatganoli sefydliadau yn sgil y penderfyniad i leoli yn Nhrefforest - yn unol a pholisi'r Blaid.\nY stori go iawn ydi methiant mewn llywodraethiant mewnol sefydliadau cyhoeddus pwysig, nid llwyddiant system o ddemocratiaeth cynrychioladol i gael gwleidyddion i weithio tros eu hetholaethau.\nRydym wedi edrych ar hyn eisoes - ond cyn bod y stori ar y cyfryngau heddiw dyma gyhoeddi arfarniad lleoli Awdurdod Cyllid Cymru yn ei gyfanrwydd. O'i darllen yn ofalus mae'n amlwg bod proses ymddangosiadol drylwyr yn fait accompli - roedd y canlyniad fwy neu lai wedi ei benderfynu cyn i'r broses gychwyn - a'r rheswm am hynny ydi'r meini prawf. Byddai cael 'agos at Gaerdydd neu yng Nghaerdydd' fel maen prawf yn fwy gonest na'r stwff sydd yn y ddogfen.\nOnd tydi o'n ddiddorol ei bod yn ymddangos i David Beckam gael ar ddeall y byddai'n fwy tebygol o gael ei urddo'n farchog petai'n cefnogi'r ymgyrch unoliaethol i gadw'r Alban yn rhan o'r DU.\nByddwch yn cofio i Syr Gareth Edwards ymddangos yn yr un ymgyrch gan gymryd rhan mewn fideo lle gwnaeth y sylw rhyfedd braidd y dylem fod mor unedig a'r Llewod. Mae'r Llewod yn cynnwys chwaraewyr o ddwy wladwriaeth - y DU a Gweriniaeth Iwerddon.\nYn wahanol Beckham cafodd Edward ei urddo yn farchog yn haf 2015. Cynhalwyd y refferendwm ym mis Medi 2014.\nPe byddwn i eisiau lleoli rhywbeth yng Nghaerdydd, ond ddim eisiau cyfaddef fy mod yn ei leoli yng Nghaerdydd byddwn yn ei roi yn Nhrefforest - prin bod yna fwlch rhwng Caerdydd a Threfforest y dyddiau hyn. A dweud y gwir mae'n cymryd llai o amser i ddreifio o adeiladau'r llywodraeth yn Nhy Glas yn Llanishen i Drefforest na mae'n gymryd i ddreifio o Dy Glas i'r Cynulliad.\nA dyna'n union sydd wedi digwydd gyda phenderfyniad Llywodraeth Cymru i leoli Swyddfa Awdurdod Cyllid Cymru. Mae hi'n mynd i gael ei lleoli yn Nhrefforest.\nRwan dydi o ddim llawer o amser yn ol pan roedd Carwyn Jones a Ken Skates yn awgrymu bod yr arfer o leoli pob dim yn agos at Gaerdydd am ddod i ben.\nCarwyn Jones (mewn ateb i gwestiwn gan Sian Gwenllian) 10/1/17\nMae hwnnw’n gwestiwn pwysig dros ben. Mae rhai wedi sôn am Borthmadog, wrth gwrs, hefyd. Rwy’n deall, wrth gwrs, pam y mae’r Aelod yn cefnogi Caernarfon. Mae hwn yn rhywbeth rwy wedi gofyn i swyddogion i’w ystyried. Y pwynt sy’n cael ei godi yw a fyddai’n bosib sicrhau bod yna ffyniant o sgiliau yn yr ardaloedd llai trefol. Mae hwnnw’n gwestiwn agored ar hyn o bryd. Ond, rwy’n deall, lle mae corff newydd yn cael ei greu—corff cyhoeddus newydd, felly—dylem edrych y tu fas i Gaerdydd, ac efallai y tu fas i’r de hefyd, er mwyn gweld a oes yna fodd i sicrhau bod y corff hwnnw yn gallu bod rhywle arall yng Nghymru. Felly, mae hwn yn rhywbeth yr ydym yn ei ystyried ar hyn o bryd.\nKen Skates 13/12/16\nCan I thank the Member for his questions and say I would agree with him on many of the points that he’s made about the need to ensure that we do decentralise where we can and share opportunities right across Wales. I’d be more than happy to discuss with my colleague, the Cabinet Secretary for Finance and Local Government, the idea of also ensuring the Welsh revenue authority is located away from the capital, potentially in north Wales, potentially in Wrexham.\nBeth ddigwyddodd felly?\nMae'r ateb yn eithaf hawdd. Proses arferol asesu addasrwydd safleoedd ar gyfer swyddfeydd Llywodraeth Cymru ddigwyddodd.\nDewiswyd chwe lleoliad i'w hystyried - Parc Cathays yng nghanol Caerdydd, Trefforest, Merthyr, Caerfyrddin, Cyffordd Llandudno ac Aberystwyth. Cafodd pob lleoliad ystyriaeth - ond ystyriaeth yn unol a thri maen prawf - pellter o randdeiliaid, pellter at gwsmeriaid, ac argaeledx gweithlu arbenigol. Cafodd y llefydd hyn eu dewis oherwydd bod rhannau o ystad Llywodraeth Cymru wedi eu lleoli ynddynt - penderfyniad oedd ynddo'i hun yn cyfyngu'n ddifrifol ar yr hyn oedd yn bosibl o ran lleoli.\nRwan - os mai dyna'r meini prawf dim ond dau le oedd ag unrhyw obaith o ddenu 'r lleoliad - y ddau sydd wedi eu lleoli yn y De Ddwyrain ac ar goridr yr M4. Roedd hefyd yn amlwg pa leoliad fyddai'n dod yn olaf - yr un yn y Gogledd ymhell o ganolfannau poblogaeth y De Ddwyrain, ac ymhell oddi wrth y miloedd o weision sifil sy'n byw yn ardal Caerdydd.\nYn wreiddiol roedd sgiliau yn y Gymraeg ymysg y meini prawf - rhywbeth fyddai wedi rhoi mantais sylweddol i Gyffordd Llandudno - ac anfantais sylweddol i'r tri lleoliad yn y De Ddwyrain. Penderfynwyd yn gynnar yn ystod y broses i hepgor y maen prawf yma - ond cadwyd y tri arall.\nO wneud hynny roedd y sgoriau yn gweithio'n eithaf twt - y pellaf y lleoliad o ganol Caerdydd yr isaf ydi'r sgor, yr agosaf y lleoliad i ganol Caerdydd yr uchaf y sgor:\nParc Cathays 57\nCyffordd Llandudno 19\nAethwyd am y y lleoliad ddaeth yn ail yn hytrach na'r un ddaeth yn gyntaf oherwydd addasrwydd adeiladau.\nFelly dyna ni - gosodwyd meini prawf oedd yn sicrhau canlyniad cwbl ragweladwy, a digwyddodd yr un peth ag arfer - aeth y wasanaeth i'r un ardal ag arfer. Dydi o ddim ots faint o ddoethinebu ffug sanctaidd am leoli adrannau o'r llywodraeth y tu hwnt i ardal Caerdydd - mae meini prawf yn cael eu gosod sy'n sicrhau nad ydi hynny byth am ddigwydd.\nDoes yna ddim byd byth am newid hyd y bydd lleoli teg ymysg meini prawf Llywodraeth Cymru.


Y Gymdeithas Fanwerthu Elusennol – “Y Frwydr dros Siopau Elusen Cymru” - Equinox Communications\nHome/Astudiaethau Achos, Astudiaethau Achos Elusen & Ddim I Elw/Y Gymdeithas Fanwerthu Elusennol – “Y Frwydr dros Siopau Elusen Cymru”\nY Gymdeithas Fanwerthu Elusennol – “Y Frwydr dros Siopau Elusen Cymru”\nMae’r Gymdeithas Fanwerthu Elusennol (CRA) yn cynrychioli siopau elusen ledled y DU gyda’r bwriad o ddylawnadu ar ddeddfwriaeth a’i fonitro, hybu manteision manwerthu elusennol a gweithio gyda phartneriaid i gefnogi’i haelodau.\nYn 2012 cyhoeddodd yr Athro Brian Morgan Adolygiad Trethi Busnes Cymru, gan gynnig y dylai Llywodraeth Cymru ymgynghori ar gyfyngu rhyddhad ardrethi ar gyfer siopau elusen i 50%, cyflwyno meini prawf cymhwysedd ar gyfer hawlio rhyddhad arderthi a chyfyngu faint o eiddo sy’n gymwys i hawlio’r rhyddhad ynghanol trefi.\nComisiynwyd EC gan CRA i ddatblygu a gweithredu ymgyrch yng Nghymru gyda’r amcanion o:\nDanio Aelodau Cynulliad i genfogi’r ymgyrch i sicrhau na fyddai cefnogaeth ddigonol i basio mesur, pe cyflwynid ef gan Lywodraeth Cymru.\nRedeg ymgyrch uchel ei phroffil yn y cyfryngau i bwyso ar Weinidogion ac Acau.\nDdatblygu a chyfathrebu set o bolisîau amgen sy’n glir a grymus.\nRhwystro Mesur rhag cael ei gyflwyno yng Nghynulliad Cymru i rwystro cyfyngu ar rhyddhad ardrethi elusennol.\nGweithredodd Equinox strategaeth dros 12 mis oedd yn targedu’r cyhoedd a gwleidyddion allweddol drwy gyfrwng ymgyrch cysylltiadau’r wasg amlwg, rhaglen wedi’i hamseru o sesiynau briffio un ag un, digwyddiadau trawsbleidiol a datblygu polisïau amgen grymus gyda chefnogaeth sefydliadau partner a’r sector elusennol.\nYn ystod Hydref 2013 cyhoeddwyd na fydddai Mesur yn cael ei gyflwyno i symud y cynigion yn eu blaena.\nDangosodd ein strategaeth i Lywodraeth Cymru fod y CRA’n ymgyrchu’n adeiladol ac yn gallu cyfaddawdu ar bynciau allwedol, gan ei gwneud yn dderbyniol i Weinidogion allu gollwng y cynigion mwyaf niweidiol ynghylch rhyddhad ardrethi busnes.\nDangosodd ein dull, yn seiliedig ar dystiolaeth, a sylfaenwyd ar holi aelodau, ystadegau parod ac astudiaethau achos, beth fyddai effaith y cynigon hyn hefyd ar lefel leol.\nSicrhaodd yr ymgyrch sylw ar lefel print cenedlaethol, ar-lein a darlledu gan sefydliadau megis y BBC ac ITV, i roi pwysau gwleidyddol ar Aelodau Cynulliad a Gweinidogion trwy gyfrwng y cyfryngau.\nSite Admin\t2017-06-07T12:31:50+00:00\tAwst 29th, 2014|Astudiaethau Achos, Astudiaethau Achos Elusen & Ddim I Elw|


Beth yw'r Effaith a'r Dewis Amgen i Blocio Ad? | Martech Zone\nBeth yw'r Effaith a'r Dewis Amgen i Blocio Ad?\nDydd Sadwrn, Hydref 24, 2015 Dydd Sadwrn, Hydref 24, 2015 Douglas Karr\nMae profi'r Rhyngrwyd heb hysbysebu yn tarfu arnoch chi bob ychydig eiliadau yn swnio'n wych. Yn anffodus, nid ydyw. Trwy rwystro nifer sylweddol o hysbysebion, mae defnyddwyr yn gorfodi cyhoeddwyr i gymryd camau llym. A phan mae iOS 9 yn caniatáu estyniadau porwr symudol Safari ar iPhone, estyniadau blocio ad cychwyn ar y farchnad ar gyfer defnyddwyr symudol - cyfrwng twf ad uchel.\nMae un amcangyfrif yn awgrymu bod Google wedi colli $ 1.86 biliwn yng nghyllid yr UD i ad-flocio yn 2014. Mae cyhoeddwyr eisoes yn colli amcangyfrif o 9% o refeniw ad i rwystro hysbysebion.\nYr ffeithlun hwn o Signal, Cynnydd y Rhwystrau Ad, yn darparu tair ffordd i geisio cadw'ch refeniw hysbyseb:\nPerthnasedd Ad - gall gweithio gyda rhwydweithiau ad nad ydynt yn ymgorffori data cywir gynhyrchu hysbysebion amherthnasol sy'n gyrru defnyddwyr i ffwrdd a'u hannog i ddefnyddio atalyddion hysbysebion.\nPersonoli - integreiddio'ch holl sianeli i sicrhau bod rhagolygon a chwsmeriaid yn cael eu hadnabod yn gywir a'u bwydo'n gywir o hysbysebion gwerth.\nHysbysebu Brodorol - Mae Signal yn argymell cyhoeddi cyhoeddwyr hysbysebu brodorol i gynyddu refeniw.\nEr bod y ddau opsiwn cyntaf yn gyngor gwych i unrhyw gyhoeddwr, mae'r opsiwn i redeg hysbysebu brodorol yn gwneud i mi gringe. Y peth hardd am hysbysebion yw eu bod yn ddigamsyniol. Hysbysebu brodorol; ar y llaw arall, mae'n hawdd ei gamgymryd am gynnwys. Rhaid i gyhoeddwyr wneud rhywbeth os ydyn nhw am oroesi, ond dwi ddim yn meddwl ei bod hi'n syniad da i ddefnyddwyr fod yn eu gwthio i'r gornel hon.\nMae bron i 200 miliwn o bobl bellach yn defnyddio meddalwedd blocio hysbysebion yn rheolaidd, twf o 41% yn fyd-eang yn ystod y flwyddyn ddiwethaf.\nTags: refeniw adblocio adadoberefeniw hysbysebuhysbysebion googleAdWords googleffair tudalensengl\nDouglas Karr Saturday, October 24, 2015 Saturday, October 24, 2015\nWrike: Cynyddu Cynhyrchedd, Cydweithio, ac Integreiddio Eich Cynhyrchu Cynnwys\nA yw'n well gan ddynion a menywod wahanol liwiau?


Swindon - Wicipedia\ntref, dinas fawr\nSalzgitter, Ocotal, Toruń, Chattanooga\n40 km², 39.7 km²\nTref fawr yn sir seremonïol Wiltshire, De-orllewin Lloegr, yw Swindon. Fe'i lleolir yn awdurdod unedol Bwrdeistref Swindon.\nYng Nghyfrifiad 2011 roedd gan ardal adeiledig Swindon boblogaeth o 182,441.\nMae'n gorwedd hanner ffordd rhwng Bryste, 40 milltir (64 km) i'r gorllewin a Reading, 40 milltir (64 km) i'r dwyrain. 81 milltir (30 km) i'r dwyrain y mae Llundain.\nRoedd Swindon yn anheddiad Eingl-Sacsonaidd mewn safle amddiffynadwy ar ben bryn calchfaen. Cyfeirir ato yn Llyfr Dydd y Farn (1086) fel Suindune, y credir ei fod yn deillio o'r geiriau Hen Saesneg swine a dun sy'n golygu "bryn moch" neu o bosib "bryn Sweyn".\nDatblygodd y dref o gwmpas gweithdai'r Great Western Railway yn y 19g. Yn 2001 roedd gan ardal ddinesig Swindon boblogaeth o 155,432, gyda 184,000 yn byw yn y fwrdeistref, sy'n cynnwys trefi maesdrefol Highworth a Wroughton.\nMelinda Messenger, cyn-fodel a chyflwynydd teledu\nGorsaf reilffordd Swindon\n↑ SU1583 /swindon/ Swindon yn Llyfr Dydd y Farn (Domesday Book)\nWedi dod o "https://cy.wikipedia.org/w/index.php?title=Swindon&oldid=11003369"\nNewidiwyd y dudalen hon ddiwethaf ar 29 Hydref 2021, am 20:23.


Geraint Thomas: cynlluniau am ddathliad swyddogol – Golwg360\n30 Gorffennaf 2018 am 08:18 Diweddarwyd am 14:15\nY Llyfrgell Genedlaethol yn troi’n felyn i ddathlu buddugoliaeth Geraint Thomas yn y Tour de France\nLlun: Llyfrgell Genedlaethol\nMae gwleidyddion a chynghorwyr wrthi’n trafod sut i ddathlu buddugoliaeth Geraint Thomas yng nghystadleuaeth enwog y Tour de France.\nMae’r seiclwr yn hanu o Gaerdydd, ac ef oedd y person cyntaf o Gymru i ennill y gystadleuaeth wrth groesi’r llinell derfyn ym Mharis ddydd Sul.\nBydd Geraint Thomas yn dychwelyd i’r Deyrnas Unedig yn ddiweddarach ddydd Llun (Gorffennaf 30), ond nid yw’n glir pryd y bydd yn ôl yng Nghymru.\nMae Prif Weinidog Cymru, Carwyn Jones, wedi dweud yr hoffai weld dathliad swyddogol, ac y byddai’n trafod y posibiliad â swyddogion yn y Bae.\nHefyd, mae Cyngor Caerdydd wedi dweud yr hoffen nhw gynnal dathliad o ryw fath.\nParis a Chaerdydd\nAr ddydd Sul (Gorffennaf 29) fe wnaeth cannoedd o seiclwyr deithio o Fae Caerdydd i Gastell Caerdydd i ddathlu buddugoliaeth Geraint Thomas.\nAc ym Mharis, cafodd baneri Cymru eu gosod ger y llinell derfyn yng nghanol Paris.\nYmateb Cyngor Caerdydd\n“Mae Caerdydd yn hynod o falch o gyrhaeddiad Geraint, a’i lwyddiant ysgubol i chwaraeon Cymru,” meddai llefarydd ar ran Cyngor Caerdydd.\n“Bydd y ddinas yn awyddus i ddathlu dychweliad Geraint, ac fe fyddwn yn dechrau trafodaethau â Geraint a Beicio Cymru ar ddechrau’r wythnos hon.”


Aelodau’r Cynulliad yn trafod Egwyddorion Cyffredinol y Bil Cymwysterau Cymru – PIGION\nBy seneddymchwil March 24, 2015 October 23, 2017\nYn y Cyfarfod Llawn yn ddiweddarach heddiw, bydd Aelodau’r Cynulliad yn trafod egwyddorion cyffredinol y Bil Cymwysterau Cymru ac yn pleidleisio a ddylid caniatáu i’r Bil symud ymlaen i gyfnod nesaf ei daith ddeddfwriaethol drwy’r Cynulliad.\nMae’r Bil Cymwysterau Cymru yn darparu ar gyfer trosglwyddo’r cyfrifoldeb rheoleiddio dros gymwysterau, ar wahân i raddau, a ddyfernir yng Nghymru o Lywodraeth Cymru i gorff annibynnol newydd, a elwir yn ‘Gymwysterau Cymru’. Fodd bynnag, nod y Bil mewn gwirionedd yw gwneud llawer mwy na hynny. Ni fydd Cymwysterau Cymru, yn syml, yn gwneud yr hyn y mae’r Gweinidog a’i swyddogion ym Mharc Cathays yn ei wneud ar hyn o bryd; mae Llywodraeth Cymru am wneud gwelliannau drwy gyfrwng diwygiadau.\nYng ngeiriau’r Gweinidog Addysg a Sgiliau, bydd y Bil yn galluogi Cymwysterau Cymru i ‘lunio’, ‘rhesymoli’ a ‘chryfhau’ y system. Pennir dau brif nod ar gyfer y sefydliad newydd: yn gyntaf, sicrhau bod cymwysterau a’r system ei hun yn diwallu anghenion dysgwyr, ac yn ail, ennyn hyder y cyhoedd.\nMae’r Bil hefyd yn rhoi pwerau i Gymwysterau Cymru, ar y cyd â Llywodraeth Cymru, flaenoriaethu cymwysterau i helpu i ymdrin â’r gormodedd o gymwysterau sy’n cael eu cynnig yng Nghymru. Bydd Cymwysterau Cymru hefyd yn gallu cyfyngu rhai cymwysterau blaenoriaethol i un ffurf o bosibl, sy’n golygu y bydd pob disgybl mewn ysgolion a gynhelir yn sefyll yr un cymhwyster.\nMae rhagor o wybodaeth am ddarpariaethau’r Bil a’r wybodaeth gefndir o ran ei gyflwyno i’w gweld yn yr erthygl flaenorol ar ddechrau mis Rhagfyr, a hefyd yn y Crynodeb o Fil gan y Gwasanaeth Ymchwil.\nCyhoeddodd y Pwyllgor Plant, Pobl Ifanc ac Addysg ei adroddiad (a pdf457KB) ar 13 Mawrth, ar ôl clywed tystiolaeth yn ystod Cyfnod 1 y broses yn y Cynulliad. Nodir yn yr adroddiad:\n‘Mae’r Pwyllgor yn unfryd yn ei farn bod sefydlu Cymwysterau Cymru yn gam cadarnhaol ymlaen, ac mae’n llwyr o blaid yr ymagwedd sydd wedi’i harddel yn y Bil.’\nMae hyn yn adlewyrchu’r ffaith bod cefnogaeth gyffredinol, yn wir, ymysg rhanddeiliaid i’r egwyddor o gael rheoleiddiwr cymwysterau annibynnol. Fodd bynnag, roedd tystiolaeth a gafodd y Pwyllgor yn amlygu nifer o bryderon a risgiau posibl y bydd yn rhaid eu rheoli wrth sefydlu Cymwysterau Cymru. Mae’r rhain yn cynnwys:\nmaterion ymarferol sut y byddai Cymwysterau Cymru yn gweithio;\nyr hyn sy’n angenrheidiol er mwyn sicrhau bod Cymwysterau Cymru yn ateb ei ddiben yn llwyddiannus;\neglurder y darpariaethau yn y Bil, yn enwedig o ran adran 29(3) ynghylch “fersiynau Cymreig” o gymwysterau;\nmanteision ac anfanteision y trefniadau newydd ynghylch gosod blaenoriaethau a chyfyngu cymwysterau;\na yw’r Bil yn hwyluso ymagwedd fwy strategol at gymwysterau;\nmaterion ariannol a masnachol ynglŷn â’r system newydd.\nGwnaeth y Pwyllgor Plant, Pobl Ifanc ac Addysg 14 o argymhellion, er na fyddai pob un o’r rhain yn ei gwneud yn ofynnol i wneud gwelliant i’r Bil ei hun. Mae’r rhan fwyaf o’r argymhellion yn annog Llywodraeth Cymru i ystyried yn ofalus y risgiau neu’r problemau posibl sy’n deillio o’r Bil, a gweithio gyda Phrif Weithredwr dros dro Cymwysterau Cymru cyn sefydlu’r corff yn ffurfiol. Mae’r Pwyllgor hefyd yn galw ar Lywodraeth Cymru i fonitro effaith y Bil, gan argymell ei bod yn adolygu’r effaith a gaiff unrhyw benderfyniadau i gyfyngu’r mathau o gymwysterau sydd ar gael yng Nghymru ar y farchnad cymwysterau.\nMae Pwyllgor Materion Cyfansoddiadol a Deddfwriaethol y Cynulliad hefyd wedi craffu ar y Bil (pdf378KB). Mae’n ‘cymeradwyo’r Gweinidog am y ffordd y caiff y Bil ei ddrafftio’, gan ychwanegu, ‘mae’n hawdd ei ddilyn ac yn ddealladwy’. Gwnaeth y Pwyllgor Materion Cyfansoddiadol a Deddfwriaethol un argymhelliad yn unig, ar y defnydd o weithdrefn ar gyfer gwneud y gorchymyn cychwyn.\nOs caiff egwyddorion cyffredinol y Bil Cymwysterau Cymru gymeradwyaeth drwy bleidlais fwyafrif yn y Cyfarfod Llawn heddiw, bydd yn symud ymlaen i Gyfnod 2 y broses ddeddfwriaethol yn y Cynulliad. Yn ystod y cyfnod hwn, caiff y Pwyllgor Plant, Pobl Ifanc ac Addysg gyfle i wneud gwelliannau i’r Bil, cyn y bydd yn dod yn ôl gerbron y Cyfarfod Llawn i gael ei ystyried ymhellach gan yr holl Aelodau, a fydd hefyd yn gallu cyflwyno gwelliannau.\nPrevious Entry Cyhoeddiad Newydd: Polisi a Strwythurau Datblygu Cynaliadwy\nNext Entry ‘Heriau sylweddol’ er mwyn cyrraedd nodau amgylcheddol Ewropeaidd